“ส.อ.ท.” เผยยอดส่งออกรถยนต์ ก.พ. วูบ 0.02% แตะ 79,451 คัน
“ส.อ.ท.” เผยส่งออกรถยนต์เดือน ก.พ. วูบ 0.02% แตะ 79,451 คัน ฉุด 2 เดือนแรกปีนี้ ลดลง 2.81% อยู่ที่ 149,284 คัน เหตุขาดแคลนชิปและชิ้นส่วน เนื่องจากชะลอผลิตรถยนต์นั่งบางรุ่น
“ส.อ.ท.” เผยส่งออกรถยนต์เดือน ก.พ. วูบ 0.02% แตะ 79,451 คัน ฉุด 2 เดือนแรกปีนี้ ลดลง 2.81% เหตุขาดแคลนชิปและชิ้นส่วน เนื่องจากชะลอผลิตรถยนต์นั่งบางรุ่น
23 มี.ค. 2565

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ยอดส่งออกรถยนต์สำเร็จรูปในเดือน ก.พ.65 อยู่ที่ 79,451 คัน ลดลง 0.02% จากเดือน ก.พ.64 และลดลง 13.77% จากเดือน ม.ค.65
เนื่องจากการชะลอผลิตรถยนต์นั่งบางรุ่นเพราะขาดแคลนชิปและชิ้นส่วน ทำให้การส่งออกลดลงในตลาดเอเชีย ออสเตรเลีย อเมริกากลาง และอเมริกาใต้ แต่ยังคงส่งออกเครื่องยนต์ชิ้นส่วนและอุปกรณ์เพิ่มขึ้นตามการเปิดโรงงานผลิตของประเทศคู่ค้า ขณะที่มีมูลค่าการส่งออก 45,539.12 ล้านบาท เพิ่มขึ้น 5.70% จากช่วงเดียวกันของปีก่อน
สำหรับการส่งออกรถยนต์สำเร็จรูปในช่วง 2 เดือนแรกของปีนี้ (ม.ค.-ก.พ.65) อยู่ที่ 149,284 คัน ลดลง 2.81% จากช่วงเดียวกันของปี 64 แต่มีมูลค่าการส่งออก 88,312.14 ล้านบาท เพิ่มขึ้น 4.49% จากช่วงเดียวกันของปีก่อน